माइक टाइसन

माइकल जेरार्ड टाइसन (; जन्म: जुन ३०, १९६६) एक अमेरिकी पूर्व व्यावसायिक बक्सर हुन्, जसले सन् १९८५ देखि २०२४ सम्म व्यावसायिक प्रतिस्पर्धा गरेका थिए। आफ्नो प्रारम्भिक व्यावसायिक जीवनमा "आइरन माइक" र "किड डाइनामाइट" उपनाम पाएका टाइसन पछि "ग्रहमा सबैभन्दा खराब मानिस" भनेर चिनिए। उनी सबै समयका महानतम हेभीवेट बक्सरहरूमध्ये एक मानिन्छन्। उनले १९८७ देखि १९९० सम्म निर्विवाद विश्व हेभीवेट च्याम्पियनको रूपमा शासन गरेका थिए।

टाइसनले आफ्ना पहिलो १९ व्यावसायिक लडाइँ नकआउटमार्फत जिते, जसमा १२ लडाइँ पहिलो राउन्डमै समाप्त भएका थिए। २० वर्ष, ४ महिना, र २२ दिनको उमेरमा आफ्नो पहिलो उपाधि जित्दै, टाइसन हेभीवेट च्याम्पियनसिप जित्ने इतिहासकै कान्छा बक्सर बनेका थिए। उनले एकै समयमा वर्ल्ड बक्सिङ एसोसिएसन, वर्ल्ड बक्सिङ काउन्सिल, र इन्टरनेशनल बक्सिङ फेडेरेसनका उपाधि राख्ने पहिलो हेभीवेट बक्सर बने, साथै ती उपाधिहरू लगातार एकताबद्ध गर्ने एक मात्र हेभीवेट बक्सर बने। त्यसको अर्को वर्ष, उनले माइकल स्पिन्क्सलाई पहिलो राउन्डको ९१ सेकेन्डमा नकआउट गर्दै लिनीयर च्याम्पियनको उपाधि जिते। तर सन् १९९० मा, बस्टर डग्लससँगको लडाइँमा पराजित भएपछि उनले निर्विवाद हेभीवेट च्याम्पियनसिप गुमाए, जुन बक्सिङ इतिहासकै सबैभन्दा ठूलो उल्टफेरमध्ये एक मानिन्छ।

सन् १९९२ मा, बलात्कारको आरोपमा टाइसन दोषी ठहरिए र छ वर्षको जेल सजाय सुनाइएको थियो। उनी तीन वर्षपछि परोलमा रिहा भए। सन् १९९५ मा जेलमुक्त भएपछि, उनले पुनरागमन लडाइँहरू खेले र सन् १९९६ मा वर्ल्ड बक्सिङ एसोसिएसन र वर्ल्ड बक्सिङ काउन्सिल उपाधिहरू पुनः जिते। यससँगै उनी फ्लोयड प्याटरसन, मोहम्मद अली, टिम विथरस्पुन, इभान्डर होलीफिल्ड, र जर्ज फोरम्यानसँगै उपाधि गुमाएपछि पुनः जित्न सफल भएका केही बक्सरहरूमध्ये परेका थिए। सोही वर्ष वर्ल्ड बक्सिङ काउन्सिल उपाधि खोसिएपछि, उनले वर्ल्ड बक्सिङ एसोसिएसन  उपाधि पनि इभान्डर होलीफिल्डसँग ११औं राउन्डमा पराजित हुँदै गुमाएका थिए। सन् १९९७ मा भएको रिम्याचमा टाइसनलाई होलीफिल्डको कान टोकेपछि डिसक्वालिफाइ गरियो। सन् २००२ मा उनले विश्व हेभीवेट उपाधिका लागि लडे, तर लेनोक्स लुइससँग नकआउट भई पराजित भए। नोभेम्बर २०२४ मा, टाइसनको जेक पाउलसँगको लडाइँ अमेरिकी इतिहासमै (लस भेगास बाहेक) सबैभन्दा धेरै कमाउने बक्सिङ प्रतिस्पर्धा बन्यो। सो लडाइँमा उनी सर्वसम्मत निर्णय माध्यमबाट पराजित भएका थिए।

टाइसन आफ्नो आक्रामक र डर लाग्दो बक्सिङ शैलीका लागि चर्चित थिए, जसको प्रेरणा उनले बक्सर सोनी लिस्टनबाट लिएका थिए। ८८% नकआउट-टु-विन अनुपातका साथ, टाइसनलाई द रिङ पत्रिकाले "सबैभन्दा महान १०० पञ्चर" को सूचीमा १६औं स्थानमा राखेको थियो, भने इएसपिएनले उनलाई "हेभीवेट इतिहासकै सबैभन्दा शक्तिशाली प्रहार गर्ने बक्सर" को रूपमा पहिलो स्थानमा राखेको थियो। स्काइ स्पोर्ट्स ले उनलाई "सायद पेशेवर रिङमा प्रवेश गर्ने सबैभन्दा आक्रामक लडाकु" भनेर वर्णन गरेको छ। टाइसनलाई अन्तर्राष्ट्रिय बक्सिङ हल अफ फेम र वर्ल्ड बक्सिङ हल अफ फेममा समावेश गरिएको छ।

बक्सिङ करियरबाहेक, टाइसन विभिन्न चर्चित चलचित्रहरूमा पनि देखिएका छन्। उनले रकी बल्बोआ (२००६) र द ह्याङओभर (२००९) जस्ता लोकप्रिय चलचित्रहरूमा अभिनय गरेका छन्।

 सन्दर्भ सामग्री 

श्रेणी:जीवित मानिसहरू
श्रेणी:सन् १९६६ मा जन्म
श्रेणी:खेलाडीहरू